ลดดอกสู้รีไฟแนนซ์หนี้
ยอดรีไฟแแนซ์ลูกหนี้นันแบงก์ถึงบัตรเครดิตสุดอืด หลังสถาบันการเงินหนี้ยอมลดดอกเบี้ยดึงลูกหนี้ชั้นดีไว้
20 ส.ค. 2554

ยอดรีไฟแแนซ์ลูกหนี้นันแบงก์ถึงบัตรเครดิตสุดอืด หลังสถาบันการเงินหนี้ยอมลดดอกเบี้ยดึงลูกหนี้ชั้นดีไว้ 
นายพิศิษฐ์ เสรีวิวัฒนา รองผู้อำนวยการธนาคารออมสิน เปิดเผยว่า โครงการรีไฟแนนซ์สินเชื่อส่วนบุคคลของผู้ประกอบการธุรกิจสินเชื่อส่วนบุคคลภายใต้การกำกับที่ไม่ใช่สถาบันการเงิน (นันแบงก์) ให้กับผู้ที่มีประวัติการชำระหนี้ดี มีผู้สนใจเข้ามาขอสินเชื่อกว่า 770 ราย วงเงินสินเชื่อรวม 65 ล้านบาท อนุมัติแล้ว 30 ราย วงเงินรวม 2 ล้านบาท 
“สาเหตุที่คนยังสนใจน้อย เพราะสถาบันการเงินเจ้าหนี้เริ่มเข้าไปติดต่อลูกหนี้ที่มีประวัติชำระหนี้ที่ดี เพื่อขอลดภาระดอกเบี้ยลงมาจากปกติ ทำให้ลูกหนี้เข้าโครงการนี้ไม่มากอย่างที่คิด ซึ่งถือเป็นเรื่องดีต่อลูกหนี้ นอกจากนี้ยังมีปัญหาเรื่องเอกสารในเรื่องรายได้โดยเฉพาะลูกหนี้ที่มีอาชีพอิสระ” นายพิศิษฐ์ กล่าว




 
ด้านโครงการรับรีไฟแแนซ์หนี้บัตรเครดิต ที่เริ่มโครงการตั้งแต่วันที่ 1 มิ.ย. ล่าสุดมีผู้สนใจเข้ามาขอสินเชื่อแล้วกว่า 9,500 ราย ยอดสินเชื่อรวม 1,190 ล้านบาท อนุมัติสินเชื่อไปแล้วกว่า 1,900 ราย วงเงินรวม 205 ล้านบาท 
ขณะนี้ธนาคารออมสิน ธนาคารอิสลามแห่งประเทศไทย และธนาคารกรุงไทย กำลังหารือเพื่อปรับเกณฑ์พิจารณาปล่อยสินเชื่อ เช่น การยืดระยะเวลาในการผ่อนชำระหนี้จาก 3 ปีเป็น 5-7 ปี เพื่อให้ค่างวดที่ลูกหนี้ต้องผ่อนส่งธนาคารลดลง รวมถึงเรื่องการพิจารณาแหล่งเงินอื่นนอกเหนือจากเงินเดือน เพื่อนำมาใช้ในการพิจารณาปล่อยสินเชื่อซึ่งกำหนดให้ปล่อยกู้ได้ 5 เท่าของเงินเดือน สูงสุดไม่เกิน 3 แสนบาท โดยโครงการรีไฟแนนซ์สินเชื่อส่วนบุคคลที่ธนาคารรัฐ 3 แห่งร่วมปล่อยกู้นั้นตั้งวงเงินไว้ 1 หมื่นล้านบาท กำหนดเงื่อนไขปล่อยกู้สินเชื่อส่วนบุคคลที่ไม่เกี่ยวกับการเช่าซื้อ/ลิสซิ่งรถยนต์หรือรถมอเตอร์ไซค์ โดยผู้ขอสินเชื่อสามารถขอสินเชื่อร่วมกับโครงการรีไฟแนนซ์บัตรเครดิตได้ด้วย คิดอัตราดอกเบี้ย 14% โดยผู้ขอสินเชื่อจะต้องมีสถานะหนี้ปกติตามข้อมูลเครดิตในวันที่ยื่นขอสินเชื่อและมีประวัติการชำระเงินที่ดีย้อนหลังไป1 ปี หากในกรณีที่มีการผิดนัดชำระบ้างในรอบ 1 ปีย้อนหลัง ต้องใช้บุคคลค้ำประกัน
นายก่อเกียรติ วงศ์อารี ผู้ช่วยกรรมการผู้จัดการ กลุ่มงานพัฒนาเศรษฐและสังคม ธนาคารอิสลามแห่งประเทศไทย กล่าวว่า ตั้งแต่เปิดโครงการรีไฟแนนซ์สินเชื่อส่วนบุคคล (นันแบงก์) มีลูกค้ามาขอรีไฟแนนซ์ร่วม 100 ราย วงเงินเฉลี่ยรายละ 6 หมื่นบาท ซึ่งสาเหตุที่น้อยเพราะเพิ่งเปิดโครงการ 
สำหรับโครงการรีไฟแนนซ์บัตรเครดิตที่คิดอัตราดอกเบี้ย 10% นั้น ช่วงสิ้นเดือน มิ.ย. มีผู้มายื่นขอรีไฟแนนซ์แล้ว 3,180 ราย วงเงิน 381 ล้าน ยอดเฉลี่ยคนละ 1 แสนบาท อนุมัติไปแล้ว 67 ราย